31/05/2022 | Administración LocalProvincial
Deputación Provincial da Coruña
Servizo de Desenvolvemento Territorial e Medio Ambiente
Bases reguladoras do programa PEL-Concellos_ Axudas ao sector das orquestras e verbenas, do Plan de emprego local, anualidade 2022

ANUNCIO Mediante Resolución de Presidencia nº 2022 /25825 do 30 de maio de 2022, aprobáronse as bases reguladoras do Programa PEL-CONCELLOS_ Axudas ao sector das orquestras e verbenas, que se transcriben a continuación: DEPUTACIÓN PROVINCIAL DA CORUÑA BASES REGULADORAS DO PROGRAMA PEL –CONCELLOS_ AXUDAS AO SECTOR DAS ORQUESTRAS E VERBENAS, INCLUÍDO NA LIÑA 1.3 DO PLAN DE EMPREGO LOCAL ANO 2022 DEPUTACIÓN PROVINCIAL DA CORUÑA 1.- BASES XERAIS DIRIXIDAS A CONCELLOS E OUTRAS ENTIDADES LOCAIS DA PROVINCIA Base 1.- Réxime xurídico xeral Para todo o non disposto nestas bases será de aplicación a normativa seguinte:. Lei 38/2003, do 17 de novembro, xeral de subvencións. Lei 9/2007, do 13 de xuño, de subvencións de Galicia. Real decreto 887/2006, do 21 de xullo, polo que se aproba o regulamento da Lei 38/2003, do 17 de novembro, xeral de subvencións. Ordenanza xeral de subvencións e transferencias da Deputación Provincial da Coruña. Lei 39/2015, do 1 de outubro, do procedemento administrativo común das administracións públicas. Lei 40/2015, do 1 de outubro, de réxime xurídico do sector público. Lei 7/1985, do 2 de abril, reguladora das bases do réxime local. Lei 5/1997, do 22 de xullo, de administración local de Galicia. Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais. Lei orgánica 3/2018, do 5 de decembro, de protección de datos persoais e garantía de dereitos dixitais. Ordenanza xeral de administración electrónica da Deputación da Coruña do 6 de novembro do 2015. Ordenanza de uso da lingua galega na Deputación da Coruña do 15 de setembro de 2017. Bases de execución do orzamento da Deputación da Coruña, vixentes no momento da concesión. Lei 29/1998, do 13 de xullo, reguladora da xurisdición contencioso administrativa. Lei orgánica 3/2007, do 22 de marzo, para a igualdade efectiva de mulleres e homes. Lei do Estatuto dos Traballadores, aprobada por Real decreto lexislativo 2/2015, do 23 de outubro. Real decreto-lei 32/2021, do 28 de decembro, de medidas urxentes para a reforma laboral, a garantía da estabilidade no emprego e a transformación do mercado de traballo. Base 2.- Tramitación telemática e sinatura de documentación 2.1. Tramitación telemática Polo que se refire ao tipo de tramitación, esta realizarase de maneira telemática (a través da plataforma Subtel). A tramitación telemática aplicarase a todas as fases do procedemento: solicitude, concesión, xustificación, desistencia e renuncia, incluíndo en cada unha delas as notificacións e as comunicacións, os requirimentos de información e emenda de deficiencias, así como os envíos de documentación que sexan necesarios para tramitar os expedientes. A entidade local deberá dispoñer dun único enderezo de correo electrónico de contacto durante toda a tramitación do expediente, ao que se dirixirán as comunicacións. Excepcionalmente, e de xeito xustificado, poderá modificar este enderezo oficial, sempre e cando lle notifique a circunstancia pertinente á Deputación. Serán rexeitadas automaticamente as solicitudes que conteñan documentos electrónicos que incorporen código malicioso ou dispositivo susceptible de afectar á integridade ou seguridade do sistema, omitan documentos esixidos, non cubran nos cuestionarios telemáticos os campos requiridos como obrigatorios ou cando conteñan incongruencias ou omisións que impidan o seu tratamento.2.2. Sinatura de documentación A documentación deberá vir asinada como se indica:. No caso das certificacións, pola secretaría co visto e prace da alcaldía/presidencia ou concelleiro/a na que delegue. No caso das declaracións, compromisos e outra documentación, pola alcaldía/presidencia ou persoa en quen delegue. No caso das certificacións de gastos e ingresos, quen exerza as funcións financeiras ou de tesourería. Para estes efectos, deberán dispoñer de certificado dixital:. Quen ocupe a presidencia, a alcaldía ou concelleiro/a na que delegue. Quen ocupe a secretaría da entidade local. Quen exerza as funcións financeiras ou de tesourería. Base 3.-Obxecto, forma, prazo e documentación da solicitude 3.1. Obxecto da solicitude Na solicitude deberá indicarse o obxecto da actividade/investimento/proxecto para a que se solicita subvención, de forma clara, concreta e precisa, cunha denominación diferenciada do título da convocatoria, que permita coñecer as actuacións que se van desenvolver, salvo as excepcións previstas nas bases específicas.3.2. Forma As entidades locais interesadas en participar en cada convocatoria deberán presentar unha solicitude a través do apartado correspondente á convocatoria da plataforma telemática Subtel (na páxina web https://sede.dacoruna. gal/subtel/) cubrindo os campos da solicitude e presentando toda a información que se solicita, téndose por non presentadas as rexistradas fóra da plataforma Subtel. No caso de que a documentación fose incorrecta ou insuficiente, darase un prazo de 10 días para a súa emenda. Pasado o dito prazo sen que a entidade local interesada atenda o requirimento, entenderase que desiste do seu pedimento. Non se admitirá máis dunha solicitude por entidade local en cada convocatoria, salvo as excepcións establecidas nas bases específicas. No caso de presentación de varias solicitudes nunha mesma convocatoria, só se terá en conta a última presentada, que deixará sen efecto e anulará todas as anteriores. Non axustarse aos termos desta convocatoria, así como a ocultación de datos, a súa alteración ou calquera outra manipulación da información será causa de desestimación da solicitude, sen prexuízo do disposto nos artigos 54 a 56 da Lei 9/2007, do 13 de xuño de subvencións de Galicia.3.3. Prazo de presentación O prazo de presentación de solicitudes determinarase no anuncio do extracto das convocatorias que se publicarán no Boletín Oficial da Provincia, por conduto da Base de Datos Nacional de Subvencións.3.4. Documentación que se ha presentar As entidades locais deberán acreditar o cumprimento dos requisitos indicados nas presentes bases referidos á data anterior á publicación da convocatoria e achegar a documentación correspondente a cada convocatoria, que se recolle no punto 3.- Anexo Documentación. Base 4.- Compromisos e obrigas Os/as beneficiarios/as da presente convocatoria deberán cumprir, os seguintes compromisos e obrigas:. Cumprir con todos os requisitos indicados nestas bases. Declarar no momento de presentación da solicitude que non presenta máis dunha solicitude por entidade na mesma convocatoria, agás excepción disposta nas bases específicas. Estar ao corrente nas súas obrigas coa facenda pública, seguridade social e Deputación da Coruña e autorizar á Deputación para obter as certificacións acreditativas de que se atopa ao corrente. Teren aprobada a última conta xeral que legalmente sexa exixible e presentada perante os órganos de control externo. Declarar a obtención de subvencións ou axudas procedentes doutras administracións e entidades públicas ou privadas, nacionais ou internacionais. Comunicar de inmediato, a través da Plataforma de tramitación telemática Subtel, calquera modificación que puidese afectar a algún dos datos recollidos na solicitude inicial realizada, para a valoración do caso por parte da Unidade Xestora da axuda. Empregar a subvención outorgada para o mesmo fin para o cal foi concedida, axustándose aos termos das bases xerais e específicas de cada convocatoria e de conformidade coa lexislación vixente. Solicitaren, polo menos, tres ofertas de distintas empresas provedoras, no caso de que o gasto sexa superior a 15.000 € ( IVE excluído), nos termos do artigo 31.3. da Lei 38/2003, do 17 de novembro, xeral de subvencións, conforme co disposto na Lei galega 12/2011, do 26 de decembro, de medidas fiscais e administrativas. Dar o seu consentimento ao tratamento de datos de carácter persoal e a súa publicación, de acordo coa lexislación vixente en materia de protección de datos de carácter persoal. Utilizaren, con carácter xeral, unha linguaxe non sexista e inclusiva, elaborar materiais que fomenten a igualdade, tratar as imaxes con valores de igualdade, presenza equilibrada, diversidade, pluralidade de roles e identidades de xénero. No caso de que algunha das actividades que execute a entidade solicitante implique o contacto habitual con menores, deberá comprobar que o persoal ao seu cargo non foi condenado por sentenza firme por ningún delito contra a liberdade e indemnidade sexual, que inclúe a agresión e abuso sexual, acoso sexual, exhibicionismo e provocación sexual, prostitución e explotación sexual e corrupción de menores, así como por trata de seres humanos. (De acordo coa Lei orgánica 1/1996, de protección xurídica do menor, de modificación do Código civil e da Lei de axuizamento civil). Faceren constar a colaboración da Deputación da Coruña en toda a información (impresa, informática ou audiovisual) que fixeren das actividades ou investimentos subvencionados, así como na súa páxina web. Na parte específica do programa concretaranse os medios para o cumprimento da obriga de dar publicidade á achega provincial. Esta obriga entenderase como mínimo desde a data de concesión e ata o pagamento da subvención. Non se subvencionarán solicitudes que exclúan a lingua galega. Os proxectos subvencionados deberán ter como lingua vehicular de desenvolvemento a lingua galega, así como tamén o será dos soportes divulgativos das actividades (web, redes sociais, cartelaría, folletos e equivalentes) e de calquera outro aspecto vinculado, sen que iso exclúa a posibilidade de utilizaren tamén outras linguas. Xustificar o cumprimento dos obxectivos, requisitos, condicións e da finalidade suxeita á subvención, someténdose ás actuacións de comprobación e control, que poderá efectuar a Deputación da Coruña, así como outras comprobacións e control financeiro que poidan realizar os órganos de control competentes, tanto nacionais como comunitarios, internos ou externos, achegando canta información lle sexa requirida no exercicio das actuacións anteriores. Como resultado dos ditos procedementos poderáselles esixir responsabilidade administrativa, consonte co disposto na Lei 38/2003, xeral de subvencións, e, no seu caso, responsabilidade penal, de conformidade co Código Penal. Así mesmo, os concellos ou entidades locais beneficiarias das subvencións teñen a obriga de conservaren os documentos xustificativos da aplicación dos fondos recibidos durante un mínimo de catro anos, que se han contar dende a data da percepción ou cobramento da subvención, en tanto que poderán ser obxecto das correspondentes actividades de control. A constatación do incumprimento dos requisitos necesarios ou das obrigas asumidas como consecuencia da concesión da subvención, así como a falsidade documental, poderá dar lugar á extinción do dereito ao seu goce ou á modificación da resolución de concesión, ao reintegro das cantidades percibidas e, no seu caso, á incoación do correspondente expediente sancionador conforme ao disposto na Lei 38/2003, do 17 de novembro, xeral de subvencións así como cantas responsabilidades de todo orde poidan derivarse. Base 5.- Procedemento de concesión e aprobación O procedemento de concesión da subvención recollida nesta base tramitarase en réxime de concorrencia non competitiva. A concesión realizarase segundo o regulado na parte específica da convocatoria, que poderá optar por unha das seguintes opcións, en canto ao procedemento a seguir:. Concesión provisional/definitiva Logo da preceptiva fiscalización do órgano interventor, sobre a proposta realizada polo servizo instrutor, a Presidencia ditará resolución de concesión provisional, que deberá notificárselles ás entidades locais interesadas concedéndolles un prazo de dez días hábiles para presentaren, se é o caso, a desistencia da solicitude, reformulación, cambio de obxecto, ou as alegacións que estimen oportunas. No caso de non formularen desistencia expresa, a subvención entenderase aceptada tacitamente. As alegacións que, de ser o caso, presenten as entidades locais interesadas, deberán ser estudadas polo órgano instrutor e, unha vez emitido o correspondente informe-proposta, remitiranse ao órgano interventor para a súa fiscalización. Con base nese informe-proposta, a Presidencia ditará a resolución definitiva de concesión. No caso de que non se presentaran alegacións no prazo establecido para o efecto, a resolución, ata entón provisional, terá o carácter de definitiva. Concesión definitiva No caso de que a Unidade Xestora detecte calquera deficiencia referida á solicitude ou documentación achegada, realizará requirimento á entidade local solicitante, para que a emende a través da plataforma Subtel, disporá dun prazo de 10 días naturais para aceptar a notificación e 10 días hábiles desde a aceptación para a corrección das deficiencias requiridas. No caso de que a entidade local solicitante non emende neste prazo, teráselle por desistido da súa solicitude. A Presidencia da Deputación ditará resolución de concesión definitiva, que deberá ser notificada ás entidades locais interesadas mediante a publicación no Boletín Oficial da Provincia. As resolucións de concesión deberán conter a relación das entidades locais solicitantes ás que se lles concede a subvención e a desestimación expresa das restantes solicitudes. Base 6.- Prazo de resolución e notificación O prazo máximo para resolver será de 9 meses contados desde o día de publicación da convocatoria no Boletín Oficial da Provincia, de acordo co artigo 23.4 da Lei 9/2007, de 13 de xuño, de subvencións de Galicia. A resolución conterá a relación de solicitudes ás que se lles concede a subvención e a desestimación expresa das restantes solicitudes. Notificaráselle aos interesados segundo o establecido no artigo 40 da Lei 39/2015 e publicarase no BOP segundo o regulado no artigo 45.1. b) da Lei 39/2015. Ademais publicarase na páxina web da Deputación da Coruña ( https://www.dacoruna. gal/ ). Base 7.- Xustificación e pago 7.1. Prazo de xustificación Segundo o indicado nas bases específicas.7.2. Documentación A indicada no punto 3.- Anexo Documentación na parte correspondente á xustificación da subvención.7.3. Tramitación da xustificación Unha vez recibida a documentación, a unidade xestora comprobará a correcta xustificación desta. No caso de ser correcta, será emitido un informe-proposta de aprobación da xustificación presentada. No caso de que a documentación fose incorrecta ou insuficiente, darase un prazo de 10 días para a súa emenda. Pasado o dito prazo sen que a entidade local interesada atenda o requirimento, entenderase que desiste da súa petición, ditándose a resolución de perda do dereito ao cobro, que será notificada á entidade local beneficiaria. A Deputación da Coruña poderá requirirlle á entidade local beneficiaria a documentación que estime pertinente para os efectos de comprobar o cumprimento da finalidade da subvención. Neste proceso de control, a Deputación poderá efectuar comprobacións materiais encamiñadas á verificación da realización efectiva das actividades ou investimentos subvencionados, mediante a visita ás entidades por parte de funcionarios provinciais, de acordo co disposto nos artigos 32 e 33 da Lei 38/2003 xeral de subvencións. Completada a documentación e emitido o informe-proposta favorable ao pagamento, o expediente será remitido ao órgano interventor, para o efecto de que se emita o preceptivo informe de fiscalización previo á aprobación da xustificación e pagamento. Producirase o reintegro ou a perda do dereito ao cobro total ou parcial da subvención no suposto de:. Falta de xustificación ou xustificación insuficiente. Falta de achega da documentación requirida. Demais causas dispostas no artigo 37 da Lei 38/2003, do 17 de novembro, xeral de subvencións.7.4. Consideracións xerais. As subvencións aboaranse despois da xustificación dos gastos, que deberán axustarse aos conceptos aprobados na concesión definitiva e que figurarán en cada expediente de solicitude. O coeficiente de financiamento defínese como o cociente entre o importe da subvención solicitada e o importe do orzamento de gastos presentado, salvo que nas bases específícas se estableza outra cousa. O orzamento subvencionado para xustificar será o resultado de dividir o importe da subvención concedida polo coeficiente de financiamento. En todo caso, o importe da subvención que se ha aboar non pode ser de tal contía que, en concorrencia con outras subvencións ou axudas de administracións públicas ou de entidades privadas máis os ingresos derivados da actividade ou investimento superen o custo da dita actividade ou investimento. Para a valoración do cumprimento da finalidade básica da subvención, terase en conta o seguinte: - No caso de que se xustifique gasto por un importe igual ou superior ao orzamento subvencionado para xustificar, aboarase a totalidade da subvención. - No caso de que se xustifique gasto inferior ao 100% e igual ou superior ao 50% do orzamento subvencionado para xustificar, aboarase a parte proporcional da subvención. - No caso de que se xustifique gasto inferior ao 50% do orzamento subvencionado para xustificar, non se considerará cumprida a finalidade básica da subvención, polo que non se aboará cantidade ningunha. A entidade local beneficiaria deberá pagar os provedores de bens e servizos, así como as persoas traballadoras, mediante transferencia bancaria, cheque nominativo, cargo, ingreso en conta ou calquera outra modalidade de pago bancario, sempre que en todo caso quede identificada a entidade ordenante (perceptora da subvención), a persoa/entidade beneficiaria (provedora do ben, servizo ou persoas traballadoras), o concepto, o importe e a data de pago. Non obstante, para os gastos que non excedan de 150 € admitiranse os pagamentos en metálico. Gastos subvencionables. Só se considerarán gastos subvencionables os que resulten imputables contablemente a algún dos conceptos fixados no orzamento que se tomou en consideración no acto de concesión da subvención, sempre que resultaran estritamente necesarios para executar o proxecto ou actividade subvencionada e se teñan devindicado no prazo previsto na convocatoria. As bases específicas desta convocatoria detallan as contas e a descrición dos gastos que se consideran subvencionables nela. O importe do IVE non se considerará gasto subvencionable cando sexa susceptible de recuperación ou compensación pola entidade. A empresa que facture os bens ou servizos debe estar dada de alta na actividade económica correspondente aos bens ou servizos que prové, e recollida no Certificado de situación censual da Axencia Estatal da Administración Tributaria, con anterioridade á data de emisión da factura. O importe do gasto subvencionable non poderá superar o valor razoable, segundo as normas contables nin o prezo de mercado. Non se poderán utilizar intermediarios que se limiten a xestionar a compra ou o servizo, aumentando así o prezo final facturado.7.5. Pago O pago farase efectivo unha vez comprobado o cumprimento dos requisitos indicados nas bases reguladoras e realizarase, con carácter xeral, nun pago único, salvo as excepcións que poidan regular as bases específicas. Logo do preceptivo informe de fiscalización do órgano interventor, ditarase a resolución de aprobación da conta xustificativa ou, se é o caso, de anulación e perda do dereito ao cobro. Emitida resolución de pagamento, a tesourería preparará a orde de transferencia correspondente a prol da conta bancaria designada pola entidade local beneficiaria, no modelo establecido con carácter xeral para todos os pagamentos pola Deputación. No caso de non estar ao corrente nas súas obrigas coa facenda pública, seguridade social e Deputación da Coruña, e de que xustificara o cumprimento das condicións da subvención, advertirase á entidade beneficiaria de que non se procederá ao pagamento e concederáselle un prazo dun mes para xustificar que ten regularizada a súa situación. De non achegar xustificación no prazo indicado declararase a perda do dereito á subvención outorgada. Base 8.- Incumprimentos e sancións O incumprimento dos prazos na presentación das solicitudes de axuda ou da emenda da documentación correspondente, de proceder, suporá a exclusión do proceso de valoración para o outorgamento da subvención. Se unha vez transcorrido o prazo de xustificación sinalado na parte específica destas bases sen que a entidade presentase a documentación xustificativa, a unidade xestora requirirá para que a presente no prazo improrrogable de 15 días desde a notificación, advertíndolle que, noutro caso, perderá o dereito ao cobro, sen prexuízo das responsabilidades establecidas na Lei xeral de subvencións. A presentación da documentación neste prazo excepcional non eximirá a entidade beneficiaria da sanción que lle corresponda segundo a gradación das sancións pecuniarias pola comisión de infraccións leves recollidas na Ordenanza xeral de subvencións e transferencias da Deputación da Coruña vixente. No caso de imposición de sancións e aceptada esta pola beneficiaria, aplicarase a compensación do importe da sanción mediante desconto no mandamento de pago. O procedemento sancionador está regulado no capítulo VI da Ordenanza xeral de subvencións e transferencias da Deputación da Coruña. Base 9.- Desistencia da solicitude ou renuncia á subvención 9.1. Antes da concesión- desistencia da solicitude Unha vez presentada a solicitude e antes da concesión, as entidades locais solicitantes, poderán desistir da súa petición. A desistencia realizarase por escrito mediante a presentación do modelo correspondente que estará dispoñible na plataforma Subtel.9.2. Despois da concesión- renuncia á subvención Unha vez publicada a resolución definitiva de concesión da subvención polo órgano competente, as entidades locais beneficiarias poderán renunciar á subvención por circunstancias excepcionais debidamente xustificadas axustándose ao modelo que estará dispoñible na plataforma Subtel. Base 10.- Publicidade das subvencións concedidas A Deputación Provincial da Coruña publicará as subvencións concedidas na Base de Datos Nacional de Subvenciones. A Deputación entenderá cumprida a obriga de dispor dun Rexistro Público de Axudas, Subvencións e Convenios, ao que se refire a disposición adicional sexta da Lei de subvencións de Galicia, mediante a publicación na Base de datos nacional de subvencións da información disposta no artigo 20 da Lei 38/2003. Base 11.- Protección de datos persoais Os datos persoais obtidos neste procedemento serán tratados, na súa condición de responsable, pola Deputación da Coruña coa finalidade de levar a cabo a tramitación administrativa que derive da xestión deste procedemento. O tratamento dos datos baséase no cumprimento dunha misión de interese público. Con todo, determinados tratamentos poderán fundamentarse no consentimento das persoas interesadas. Os datos serán comunicados ás administracións públicas no exercicio das súas competencias, cando sexa necesario para a tramitación e resolución dos seus procedementos ou por obriga legal. As persoas interesadas poderán exercer os dereitos de acceso, rectificación, supresión, oposición, limitación ao tratamento e portabilidade dos datos a través da sede electrónica da Deputación da Coruña ou presencialmente nos lugares e rexistros establecidos na normativa reguladora do procedemento administrativo común. Para facilitar o exercicio dos dereitos, a Deputación pon ao seu dispor un modelo de solicitude https://www.dacoruna. gal/documentacion/impresos-oficiais 2.- BASES ESPECÍFICAS DO PROGRAMA PEL- CONCELLOS_ AXUDAS AO SECTOR DAS ORQUESTRAS E VERBENAS, INCLUÍDO NA LIÑA 1.3 DO PLAN DE EMPREGO LOCAL Base 1.-Liñas xerais A Deputación da Coruña, a través do Plan de Emprego Local (PEL), continúa a apoiar os concellos da provincia, co obxectivo de acadar uns maiores niveis de desenvolvemento económico, de calidade no emprego, de benestar social e de cohesión do territorio. Estas axudas tratan de adoptar medidas que promovan un modelo de desenvolvemento económico que favoreza o pleno emprego na provincia, como elemento esencial para o crecemento, a cohesión e o desenvolvemento socioeconómico. O Plan de emprego local constitúe unha estratexia integrada de cooperación para o desenvolvemento sostible da provincia, que ten como principal obxectivo fixar poboación nos concellos da provincia e contribuír a un crecemento sostible destes promovendo a creación de emprego estable e de calidade a nivel local e facilitando a empregabilidade das persoas en situación de desemprego, especialmente no ámbito rural. No contexto socioeconómico actual, marcado pola crise ocasionada pola COVID-19, é vontade da Deputación da Coruña apoiar os concellos na reactivación de sectores afectados directamente polas medidas adoitadas para o control da pandemia como é o sector das orquestras e, en concreto, a execución de verbenas, festas populares ou eventos con actuacións de orquestras na provincia da Coruña, e contribuír ao mantemento do emprego e a xeración de recursos no sector. As axudas enmárcanse na liña 1.3 do Plan de emprego local. Con elas a Deputación da Coruña quere apoiar preferentemente os concellos da provincia máis pequenos, concedéndolles axudas maiores en proporción á súa poboación. Base 2.-Financiamento Os custos derivados do presente programa financiaranse con cargo á seguinte aplicación do orzamento desta Deputación para o exercicio 2022: Poderase ampliar a contía máxima dos créditos dispoñibles para esta convocatoria no caso de existir crédito adecuado e suficiente. Base 3.-Obxecto e finalidade O obxecto do programa é contribuír á reactivación económica, á xeración de recursos económicos e á promoción e mantemento do emprego, no sector empresarial do mundo do espectáculo e movemento cultural, e en concreto, do sector das orquestras e verbenas. A finalidade das presentes bases é definir as condicións e o procedemento que se ha seguir para a concesión de subvencións a favor dos concellos da provincia da Coruña de menos de 50.000 habitantes para: 1. Contratar directamente as orquestras para a realización de festas patronais e populares, que por tradición se veñen celebrando en emprazamentos ao aire libre do seu termo municipal, para desfrute de toda a poboación.2. Subvencionar ás comisións organizadoras de festas patronais e populares que por tradición se veñen celebrando en emprazamentos ao aire libre do seu termo municipal, para contratar orquestras para as ditas festas patronais e populares. Estas comisións deberán dispoñer de capacidade xurídica e fiscal de conformidade co disposto na base 4.2 das específicas desta convocatoria. Preténdese así, contribuír á reactivación económica e o mantemento do emprego do sector empresarial das orquestras e verbenas, mediante o apoio aos concellos para a celebración de festas mantendo as tradicións populares, a promoción da música en directo e a ampliación da oferta cultural en galego. As actividades subvencionadas deberán desenvolverse no territorio da provincia da Coruña e co galego como lingua vehicular. Base 4.-Destinatarios/as requisitos 4.1. Destinatarios Son destinatarios deste programa os concellos da provincia da Coruña cunha poboación menor de 50.000 habitantes, que poderán destinar a achega provincial a contratar directamente as orquestras e/ou subvencionar as comisión organizadoras de festas para a contrtación de orquestras, tal e como se recolle na Base 3.4.2. Requisitos das comisións organizadoras de festas patronais e populares para a contratación de orquestras Poderán ser beneficiarias destas axudas as entidades legalmente constituídas como asociacións, ou comisións de festas que reúnan os seguintes requisitos: a) Dispoñer de personalidade xurídica e capacidade de obrar acreditada mediante a asignación pola Axencia Estatal de Administración Tributaria do Estado do correspondente número de identificación fiscal (CIF/NIF) b) Carecer de fins de lucro. c) Desenvolver as súas actividades nun concello da provincia de menos de 50.000 habitantes. d) Non ter pendente de xustificar ningunha subvención ou axuda ante o concello no que desenvolve a súa actividade para o mesmo obxecto para o que solicita a axuda. e) Estar ao corrente das súas obrigas tributarias, estatais, autonómicas, co concello e coa seguridade social. f) Non estar incursos en ningún dos supostos de incapacidade ou incompatibilidade para percibir axudas ou subvencións públicas.4.3. Requisitos das orquestras que se van contratar As empresas titulares de orquestras que se van contratar deberán cumprir cos requisitos seguintes:. Ter o seu domicilio fiscal e social en Galicia. Ter unha antigüidade mínima de 2 anos de exercicio continuado na actividade, a considerar dende a data de publicación da convocatoria no Boletín Oficial da Provincia, segundo a información recollida no certificado de situación censual da entidade. Declarar responsablemente que ten unha composición mínima de 6 membros, dos cales alomenos 4, deberán na súa actuación tocar un instrumento musical. Declarar responsablemente que o 80 por cento da súa actividade céntrase na organización de espectáculos e actuacións musicais en vivo. Base 5.- Exclusións Non se subvencionarán solicitudes que exclúan a lingua galega. Os proxectos subvencionados deberá ter como lingua vehicular de desenvolvemento a lingua galega, así como tamén o será dos soportes di- vulgativos das actividades (web, redes sociais, cartelería, folletos e equivalentes) e de calquera outro aspecto vinculado, sen que iso exclúa a posibilidade de utilizaren tamén outras linguas. Os concellos só poderán solicitar as contías máximas do módulo que lles corresponda para os conceptos indicados. Base 6.- Concesión O procedemento de concesión das axudas será o de concorrencia non competitiva. Logo de revisar as solicitudes presentadas, o órgano competente resolverá a aprobación do programa coa concesión das achegas correspondentes aos concellos solicitantes, logo dos preceptivos informes previos do Servizo de Desenvolvemento Territorial e Transición Ecolóxica e da Intervención Provincial. Os concellos de menos de 50.000 habitantes poderán solicitar, como máximo, a contía do módulo que lles corresponda, en función da porcentaxe resultante de dividir o número de habitantes do concello entre o número total de habitantes nos concellos de menos de 50.000 habitantes da provincia, segundo figura no Anexo I das presentes bases. A resolución destas axudas terá carácter de concesión definitiva. As contías dos módulos determínanse de acordo cos seguintes tramos de asignación: Os concellos poderán solicitar ata o 100% do orzamento de gastos previsto; non obstante, o importe máximo a conceder será o fixado na táboa anterior. No caso de que non todos os concellos soliciten a subvención ou que soliciten un importe inferior ao que lles correspondería, producirase un sobrante no importe total da convocatoria que será obxecto de reparto entre o resto dos solicitantes. Base 7.- Compatibilidade/incompatibilidade A axuda provincial concedida na convocatoria PEL- CONCELLOS_ AXUDAS AO SECTOR DAS ORQUESTRAS E VERBENAS é compatible coa percepción doutras axudas públicas procedentes, tanto da Deputación como de calquera outra entidade pública. Base 8.- Gastos subvencionables O importe da achega provincial poderá destinarse a:. Contratar directamente as orquestras para a realización de festas patronais e populares, que por tradición se veñen celebrando en emprazamentos ao aire libre no termo municipal, para desfrute de toda a poboación. Subvencionar ás comisións organizadoras de festas patronais e populares que por tradición se veñen celebrando en emprazamentos ao aire libre no termo municipal, para contratar orquestras para as ditas festas patronais e populares. Estas comisións deberán dispoñer de capacidade xurídica e fiscal de conformidade co disposto na base 4.2 das específicas desta convocatoria. Os gastos subvencionables son os os correspondentes aos seguintes conceptos contables: Os concellos poderán facer previsión de gasto nos dous conceptos contables subvencionables ou escoller só un deles. Base 9.- Pago O aboamento da subvención farase efectivo nun único pago logo de comprobar que o concello:. Presentou a documentación xustificativa, segundo se recolle no anexo de documentación das presentes bases no punto 2 da xustificación. Cumpre coas súas obrigas coa Axencia Estatal da Administración Tributaria, Seguridade Social e Deputación Provincial da Coruña, circunstancia que comprobará a Deputación telematicamente. Base 10.- Período subvencionable As actividades obxecto deste programa deben realizarse no período comprendido entre o 1 de xaneiro de 2022 e o 31 de decembro de 2022, polo que as contratacións das orquestas poderán realizarse dentro deste período e, en consecuencia, non poderán imputarse ao programa gastos realizados con posterioridade. Base 11.- Prazo de xustificación O prazo para a xustificación da axuda rematará ás 14.00 horas do 28 de abril de 2023. A xustificación dos gastos realizarse de conformidade co establecido no anexo de documentación das presentes bases no punto 2 da xustificación. Se non se achega a xustificación dentro de prazo, requirirase o beneficiario para a súa presentación no prazo improrrogable de 15 días. A falta de xustificación neste prazo excepcional levará aparellada a perda da achega provincial. No caso de concorrencia doutras axudas, subvencións ou ingresos para o mesmo obxecto, o importe que se ha xustificar será a suma de todos os ingresos obtidos. A presentación da xustificación fóra de prazo, ou no prazo excepcional, non eximirá a entidade beneficiaria das sancións que correspondan coa gradación indicada na base 8 das bases xerais deste programa. Á vista da documentación xustificativa presentada e tras os informes previos do Servizo de Desenvolvemento Territorial e Transición Ecolóxica e do Servizo de Fiscalización, o órgano competente valorará o cumprimento das actividades subvencionadas e comprobará que a documentación é correcta, para proceder á aprobación da xustificación e ao pago do importe da achega provincial. Base 12.- Publicidade O concello comprométese a dar publicidade da achega provincial e a facer constar o financiamento da Deputación provincial da Coruña en todas as comunicacións polas que se dea a coñecer a realización das actividades, ben sexa por medios escritos, radiofónicos, audiovisuais ou internet. Coa memoria e conta xustificativa, o concello presentará declaración sobre o cumprimento destas obrigas. Os logotipos do Plan de emprego local e da Deputación están dispoñibles na web https://www.dacoruna. gal/documentacion/logos/logotipos-pel/ 3.- ANEXO DOCUMENTACIÓN SOLICITUDE DE CONCESIÓN 1.- Declaracións e compromisos. O concello deberá autorizar á Deputación para obter as certificacións correspondentes da Axencia Estatal da Administración Tributaria (AET) e da Tesourería Xeral da Seguridade Social nas que se acredite que a entidade está ao corrente nas súas obrigas. Os concellos estarán obrigados a facilitar aos Servizos da Deputación provincial toda a información que se lles demande en relación co programa.2.- Documentación Os concellos interesados deberán solicitar a súa adhesión ao programa e subministrar a seguinte documentación, segundo os modelos dispoñibles na plataforma SUBTeL sede. dacoruna. gal/subtel/:. Certificado de adhesión firmado dixitalmente pola secretaría, co visto e prace da alcaldía/presidencia ou concelleiro/a na que delegue. Memoria descritiva das festas patronais e populares para as que se van realizar as contratacións obxecto do programa, asinada dixitalmente pola alcaldía/ presidencia ou persoa en quen delegue. XUSTIFICACIÓN 1.- Declaracións e compromisos No momento de presentar a xustificación a alcaldía/presidencia ou persoa en quen delegue debe achegar as seguintes declaracións:. Declarar que a entidade que representa non ten pendente de xustificación ningunha outra axuda da Deputación na que xa rematara o prazo para a presentación de xustificantes. Declaración de que os gastos presentados neste expediente como xustificación da subvención concedida foron debidamente reflectidos, na forma preceptiva, na contabilidade do concello, segundo o disposto no art.14.1 da Lei xeral de subvencións. Declaración de que a entidade que representa RENUNCIA á parte da achega provincial non xustificada (só no caso en que os xustificantes non alcancen o importe mínimo para xustificar ou no caso en que a achega concedida, xunto cos outros ingresos percibidos para o mesmo obxecto, supere os pagos efectuados). Declaración de que a entidade que representa presenta a xustificación fóra do prazo establecido nas bases da convocatoria e ACEPTA a sanción que corresponde, segundo se recolle nas bases da convocatoria, así como a compensación do importe da sanción non pago da subvención (NON OBRIGATORIO) 2.- Documentación A Deputación aboará nun único pago a achega correspondente, logo da presentación da seguinte documentación, segundo os modelos dispoñibles na plataforma SUBTeL sede. dacoruna. gal/subtel/: 1. Certificación da secretaría municipal que acredite que as orquestras contratadas polo concello, as comisións organizadoras de festas patronais e populares receptoras da subvención concedida polo concello así como as orquestras contratadas por estas comisións, cumpren con todos os requisitos establecidos nas bases reguladoras.2. Relación clasificada dos gastos, na que se deberán achegar:. Gastos da conta 607: En cada rexistro da relación de gastos deberán achegarse as correspondentes facturas ou documentos xustificativos correspondentes ás contratacións realizadas. Gastos da conta 650: En cada rexistro da relación de gastos deberán achegarse as correspondentes facturas ou documentos xustificativos presentadas pola comisión organizadora da festa, no momento da subvención concedida polo concello. Nestes casos o importe do gasto que pode imputar o concello será o importe da subvención que se lle concedeu a comisón de festas, co límite das facturas da orquestras achegadas pola propia comisión como xustificación da subvención.3. Certificación de gastos (plantilla que incorpora automáticamente os datos que consten na “Relación de gastos”, polo que é necesario primeiro completar a relación de gastos.4. Certificación expedida polo órgano responsable da contabilidade da entidade dos ingresos recibidos doutras administracións públicas ou entes privados para o financiamento dos mesmos conceptos retributivos no mesmo período, ou pola contra, certificación de non ter recibido ningún outro ingreso para o mesmo obxecto 5. Memoria asinada polo alcalde ou alcaldesa xustificativa do cumprimento das condicións impostas na concesión da subvención, con indicación detallada das actividades realizadas e dos resultados obtidos 6. Documentación gráfica do cumprimento da obriga de publicidade da achega provincial ANEXOS ANEXO 1. MÓDULOS QUE SE HAN FINANCIAR A Coruña, 30 de maio de 2022 O presidente A secretaria Valentín González Formoso Amparo Taboada Gil